Broj: 711-I-572-M-44/18-02-16

Zagreb, 13. travnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Roka Tolića, direktora trgovačkog društva Zračna luka Dubrovnik d.o.o. u razdoblju od 15. rujna 2009. g. do 02. veljače 2018. g., za davanjem mišljenja Povjerenstva,** na 6. sjednici održanoj 13. travnja 2018. g. daje sljedeće

**MIŠLJENJE**

**Dužnosnik Roko Tolić, direktor trgovačkog društva Zračna luka Dubrovnik d.o.o. u razdoblju od 15. rujna 2009. g. do 02. veljače 2018. g., ne može obavljati funkciju člana uprave u bilo kojem trgovačkom društvu, pa tako ni u trgovačkom društvu NEWREST DUBROVNIK d.o.o. prije proteka dvanaest mjeseci od dana prestanka obnašanja dužnosti direktora trgovačkog društva Zračna luka Dubrovnik d.o.o., jer isto predstavlja povredu članka 20. stavka 3. ZSSI-a u svezi s člankom 14. stavkom 1. ZSSI-a.**

Obrazloženje

Zahtjev za davanjem mišljenja Povjerenstva podnio je Roko Tolić, direktor trgovačkog društva Zračna luka Dubrovnik d.o.o. u razdoblju od 15. rujna 2009. g. do 02. veljače 2018. g. U knjigama ulazne pošte zahtjev je zaprimljen pod poslovnim brojem: 711-U-1167-M-44/18-01-1 05. travnja 2018. g., povodom kojeg se vodi predmet broj M-44/18.

Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu odredbi ZSSI-a, stoga je Roko Tolić povodom obnašanja dužnosti direktora trgovačkog društva Zračna luka Dubrovnik d.o.o. obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik Roko Tolić navodi kako je u razdoblju od 15. rujna 2009. g. do 02. veljače 2018. g. obnašao dužnost direktora trgovačkog društva Zračna luka Dubrovnik d.o.o., a potom je u spomenutom trgovačkom društvu nastavio obavljati funkciju direktora sektora trgovine. Slijedom iznesenog, dužnosnik traži mišljenje Povjerenstva može li obavljati funkciju člana uprave u trgovačkom društvu NEWREST DUBROVNIK d.o.o., u kojem u jednakom omjeru od 50% udjela u vlasništvu (temeljnom kapitalu) trgovačkog društva ima trgovačko društvo Zračna luka Dubrovnik d.o.o. i trgovačko društvo NEWREST GROUP HOLDING S.A. iz Španjolske.

 Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo napominje kako je citirani članak 14. stavak 1. ZSSI-a propisan kao opće pravilo.

Povjerenstvo tumači spomenutu odredbu Zakona na način da je istim propisana beziznimna zabrana dužnosnicima da ne mogu biti članovi upravnih tijela i nadzornih odbora trgovačkih društava, odnosno navedenom odredbom nije propisana iznimka od zabrane istovremenog obnašanja neke od javnih dužnosti iz članka 3. stavka 1. i stavka 2. ZSSI-a i članstva u upravnim tijelima i nadzornim odborima trgovačkih društava, neovisno o njihovoj vlasničkoj strukturi i načinu imenovanja.

Povjerenstvo ističe kako se na temelju članka 20. stavka 3. ZSSI-a na dužnosnike primjenjuju odredbe ZSSI-a i dvanaest mjeseci od prestanka mandata kako bi i u tom vremenskom razdoblju njihovo ponašanje bilo usklađeno s načelima obnašanja javnih dužnosti, a sve u cilju očuvanja njihove vlastite vjerodostojnosti i dostojanstva povjerene dužnosti, kao i u cilju čuvanja povjerenja građana u tijela javne vlasti da dužnosnici ne koriste obnašanje javne dužnosti za osobni probitak ili probitak osobe koja je s njima povezana.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Roko Tolić, osobna dostava
2. Objava na internetskoj stranici Povjerenstva
3. Pismohrana